《哀李栾城辞》
明代·张弼

浩溔潏濊兮栾水扬波。黯惨蒙雾兮野雨流沙。萧瑟莽苍兮木无柯。漂摇旅寄兮居无家。

噫嚱吁夫君兮胡陨魄于斯阿。亲昵何在兮环视维他。

连蹇孱弱兮惟赢童之是。与幽沉转辗兮遂罹此。

若羁栖翕忽兮英魂其何许。夙矫翼以方翔兮溯芳风而委羽。

川激湍以东注兮弗盈科而奄沮。痛尔同气兮檗餐而茶茹。

怅望闽邦兮逶迟崎峣。遄驾灵举兮峻山洪涛。仰叩彼苍兮彼不我昭。噫嚱吁夫君兮庶返故庐以逍遥。

作者简介：（1425—1487）明松江府华亭人，字汝弼，号东海。成化二年进士。久任兵部郎，议论无所顾忌。出为南安知府，律己爱物，大得民和。少善草书，工诗文，自言吾书不如诗，诗不如文。有《鹤城稿》、《东海稿》等。